Szám: 1-10/2017. 2. sz. napirendi pont

**Előterjesztés**

Zalaszentgrót Város Önkormányzata Képviselő-testületének

2017. november 30-i rendes, nyilvános ülésére

**Tárgy:** A magánszemélyek kommunális adójáról szóló 15/1991. (XII. 20.) számú rendelet módosítása

**Tisztelt Képviselő-testület!**

A helyi adók megállapítása a települési önkormányzatok egyik legfontosabb, alaptörvényi felhatalmazáson alapuló joga, egyben a gazdasági önállóság egyik eszköze, valamint nem utolsósorban a megfelelő színvonalú helyi közszolgáltatások biztosításának alapvető forrása is. Az önkormányzati saját bevételek között is a helyi adók játsszák a legkiemelkedőbb szerepet.

Zalaszentgrót város közigazgatási területén az építményadó, a telekadó, a helyi iparűzési adó, az idegenforgalmi adó, valamint a magánszemélyek kommunális adója került bevezetésre.

Valamely adórendelet módosításakor figyelemmel kell lennünk a Magyarország gazdasági stabilitásáról szóló 2011. évi CXCIV. törvény 32. §-ában foglalt azon rendelkezést, mely szerint a fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak el kell telnie.

Településünkön a magánszemélyek kommunális adóját Zalaszentgrót Város Önkormányzatának 15/1991. (XII. 20.) számú rendelete szabályozza. Az adó évi mértéke adótárgyanként vagy lakásbérleti jogonként jelenleg 8.000,- Ft. Ezen összeget a 21/2015. (XI. 27.) önkormányzati módosító rendelet vezette be.

Az elmúlt években gyakorlattá vált, hogy a kommunális adó mértéke kétévente emelésre kerül 1.000,- Ft összeggel. Figyelembe véve a szűkülő önkormányzati forrásokat, úgy vélem, hogy ezen gyakorlat fenntartása továbbra is indokolt.

A fentiekre tekintettel a kommunális adó évi mértékének 9.000,- Ft összegre történő emelését javaslom.

Itt kívánom megjegyezni, hogy a helyi adókról szóló 1990. évi C. törvény a magánszemély kommunális adója mértékének felső határát 17.000,- Ft-ban maximalizálja, ugyanakkor a törvény 6. § c) pontjában megfogalmazott - a fogyasztói árszínvonal-változások szorzatával számító - felhatalmazó rendelkezés alapján a tényleges adómaximum 2018. január 01. napjától akár 28.652,7 Ft-ban is megállapításra kerülhetne. Ezen összeg a Nemzetgazdasági Minisztérium Jövedelemadók és Járulékok Főosztály egyes tételes helyi adómértékek valorizációjáról szóló tájékoztatójában került meghatározásra.

A leírtakat, valamint a helyi sajátosságokat, az önkormányzat gazdálkodási követelményeit és az adóalanyok teherviselő képességét is figyelembe véve álláspontom szerint ezen 1.000,- Ft összegű - egy adott évet szemlélve havi 83,3 Ft többletkiadást jelentő - emelés nem tekinthető eltúlzottnak.

Végezetül rögzítem a javasolt módosítás anyagi kihatását, mely szerint - a jelenlegi kivetési adatokkal számolva - azzal évi mintegy 2,6 millió forint adóbevétel növekedés várható.

**Előzetes hatásvizsgálat a rendelethez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy az érintett rendelet tervezett módosítása igazodik a központi jogszabályhoz. Az adminisztratív terhek a rendelet módosítását követően nem változnak. A rendelet módosítása környezeti és egészségi hatással nem jár. A kommunális adó emelésével helyi adóbevétel növekedés várható.

A rendeletalkotás szükségessége, a jogalkotás elmaradásának várható következményei:

A helyi közszolgáltatások megfelelő szintű biztosítása az önkormányzat alapvető feladata, melyhez - a helyi sajátosságok figyelembe vételével - elengedhetetlen a helyi polgárok áldozatvállalása. A jogalkotás elmaradása az elmúlt évek gyakorlata alapján prognosztizált adóbevétel növekedés elmaradását is jelentené.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési és pénzügyi intézkedések, a végrehajtáshoz szükséges feltételek személyi, szervezeti, tárgyi feltételek adottak. A pénzügyi feltételek rendelkezésre állnak.

Összességében megállapítható, hogy a rendelet megalkotása nem keletkeztet többletfeltételeket a korábbiakhoz képest.

A fentiek alapján javaslom Zalaszentgrót Város Önkormányzatának a magánszemélyek kommunális adójáról szóló 15/1991. (XII. 20.) számú rendeletének módosítását.

A Pénzügyi és Ügyrendi Bizottság az előterjesztést a 2017. november 23-i ülésén megtárgyalta, a …/2017. (XI. 23.) számú határozatával elfogadta, és a Képviselő-testületnek elfogadásra javasolja.

Kérem a Tisztelt Képviselő-testületet, hogy az előterjesztést szíveskedjen megtárgyalni, és a módosító rendelettervezetet az 1. számú melléklet szerinti tartalommal elfogadni.

**Zalaszentgrót**, 2017. november 17.

 **Baracskai József**

 polgármester

Az előterjesztés a törvényességi előírásoknak megfelel.

  **Dr. Simon Beáta**

 jegyző

 1. számú melléklet

**Zalaszentgrót Város Önkormányzata Képviselő-testületének**

**.../2017. (XII. …) önkormányzati rendelete**

**a magánszemélyek kommunális adójáról szóló 15/1991. (XII. 20.) számú**

**rendeletének módosításáról**

Zalaszentgrót Város Önkormányzatának Képviselő-testülete a helyi adókról szóló 1990. évi C. törvény 1. § (1) bekezdésében foglalt felhatalmazás alapján, a Magyarország Alaptörvénye 32. cikk (1) bekezdésének h) pontjában, valamint a Magyarország helyi önkormányzatairól szóló 2011. évi CLXXXIX. Törvény 42. § 1. pontjában meghatározott feladatkörében eljárva a magánszemélyek kommunális adójáról szóló 15/1991. (XII. 20.) számú rendeletének a módosításáról a következőket rendeli el:

**1. §**

A magánszemélyek kommunális adójáról szóló 15/1991. (XII. 20.) számú rendelet 5. §-a helyébe az alábbi rendelkezés kerül:

5.§

Az adó évi mértéke adótárgyanként vagy lakásbérleti jogonként 9.000,- Ft.

**2. §**

E rendelet 2018. január 1. napján lép hatályba, és a hatálybalépését követő napon hatályát veszti.

 **Baracskai József** **Dr. Simon Beáta**

 polgármester jegyző

A rendelet 2017. december ... napján kihirdetésre került.

 **Dr. Simon Beáta**

 jegyző